KOMISIJOS ATASKAITA TARYBAI IR EUROPOS PARLAMENTUI Aštuntoji metinė 2013 m. Bendrijos paramos, teikiamos pagal 2006 m. vasario 27 d. Tarybos reglamentą (EB) Nr. 389/2006, nustatantį finansinės paramos priemonę Kipro turkų bendruomenės ekonominei plėtrai skatinti, ataskaita /* COM/2014/0282 final */





KOMISIJOS ATASKAITA TARYBAI IR EUROPOS PARLAMENTUI Aštuntoji metinė 2013 m. Bendrijos paramos, teikiamos pagal 2006 m. vasario 27 d. Tarybos reglamentą (EB) Nr. 389/2006, nustatantį finansinės paramos priemonę Kipro turkų bendruomenės ekonominei plėtrai skatinti, ataskaita 1. Įvadas Tarybos reglamentas (EB) Nr. 389/2006[1] (toliau – Pagalbos reglamentas) – paramos Kipro turkų bendruomenei pagrindas, pagal kurį būtina kasmet teikti ataskaitas Tarybai ir Europos Parlamentui. Ši ataskaita apima 2013 m. 2. Pagalbos programavimas Nuo 2006 m. iki 2013 m. pabaigos veiklai pagal Pagalbos reglamentą buvo numatyta skirti 337 mln. EUR. Rengiant 2013 m. programą (31 mln. EUR[2]) atsižvelgta į praktinius seminarus, kuriuose dalyvavo suinteresuotieji subjektai, ir į išorės vertinimus, ypač į tais metais atliktą bendrą programos vertinimą. Kadangi parama yra laikina (teikiama iki susivienijimo) ir finansuojama iš ES biudžeto maržų, buvo sudėtinga kurti planus dėl esminių pokyčių, reikalingų galutiniam acquis įgyvendinimui. Šią problemą 2012 m. rekomendacijoje[3] pripažino Audito Rūmai. 2014–2020 m. daugiametėje finansinėje programoje (DFP) pateikiama daugiametė šios programos perspektyva ir pirmą kartą numatomas metinis finansavimas. Tai leis geriau planuoti pasirengimą acquis įgyvendinimui ateityje. Tai tapo dar svarbiau, atsižvelgiant į 2014 m. atnaujintas derybas dėl padėties sureguliavimo, kadangi Pagalbos reglamente raginama acquis taikyti iš karto, kai Kipro problema bus išspręsta. 3. Įgyvendinimo priemonės Programa įgyvendinama tose Kipro Respublikos vietovėse, kurių vyriausybė faktiškai nekontroliuoja ir kuriose acquis taikymas pagal Stojimo sutarties 10 protokolą laikinai sustabdytas. Pagalba įgyvendinama daugiausia centralizuoto Europos Komisijos valdymo būdu. Kai kurie projektai valdomi kartu su Jungtinių Tautų vystymo programa (JTVP). Komisija veikia išskirtinėmis politinėmis, teisinėmis ir diplomatinėmis sąlygomis. Kad programa būtų įgyvendinama laikantis patikimo finansų valdymo principų, reikalingos ad hoc priemonės. ES finansuojamoms pagalbos programoms įgyvendinti su paramą gaunančios šalies vyriausybe paprastai sudaromi susitarimai, kuriais nustatoma paramos vystymuisi teisinė sistema. Tokių susitarimų dėl paramos Kipro turkų bendruomenei sudaryti negalima, tad Komisija turi remtis taisyklėmis ir sąlygomis, kurios, jos nuomone, taikomos toje teritorijoje, todėl atsiranda tam tikra rizika. Šios rizikos valdymas ir mažinimas – viena iš Komisijos atsakomybės sričių. Tarp priimtų priemonių – aktyvus stebėjimas ir paramos gavėjų rėmimas, mokėjimo sąlygų patikslinimas ir atsargesnis naudojimasis bankų garantijomis. Tam, kad šiomis aplinkybėmis būtų užtikrintas sėkmingas ir tvarus acquis įgyvendinimas, Kipro turkų bendruomenė turi dėti visas pastangas, kad palaipsniui prisiderintų prie acquis. Tam, kad programa būtų visapusiškai efektyvi ir kad būtų pasiektas galutinis tikslas – Kipro susivienijimas, Kipro turkų ir Kipro graikų bendruomenės privalo toliau bendradarbiauti. Programos grupė naudojasi šiaurinėje Nikosijos dalyje įsteigto ES programos rėmimo biuro paslaugomis. Komisijos atstovybė Kipre taip pat rengia susitikimus ir seminarus, bendrauja su Kipro visuomene programos klausimais – tai įprasta atstovybės veikla. Taigi teikiama didelė parama dotacijomis, visų pirma nevyriausybinio sektoriaus subjektams. Dėl programos grupės išteklių stokos pagal šias schemas vykdomus gana mažos apimties projektus valdyti sudėtinga, tad Komisija toliau ieško netiesioginio valdymo būdų. Gruodžio mėn. pasirašytas įgaliojimo susitarimas, kuriuo dvejus mokslo metus (2014–2016 m.) stipendijų programą pavedama valdyti Britų Tarybai. 4. Įgyvendinimas ataskaitiniu laikotarpiu 4.1. Bendroji apžvalga 2013 m. buvo pasiekta svarbių laimėjimų: buvo perduoti naudoti nauji ir Kipre didžiausi Nikosijos dviejų bendruomenių nuotekų valymo įrenginiai Mia Milijoje (Chaspolate); savo darbą paspartino Dingusiųjų asmenų programos komitetas, kuris pasiekė iki šiol didžiausią dingusių asmenų nustatymo mastą; kultūros paveldo srityje baigti keli ypač svarbūs projektai; 2013 m. ypač vertinama stipendijų programa pasiekė daugiau studentų nei bet kuriais kitais metais, pasirašyta susitarimų dėl dotacijų mokykloms ir ūkininkams remti. Bendra programos kokybė buvo įvertinta gerai. Komisija taip pat sėkmingai vykdė daugiametę Kipro turkų bendruomenės paramos perspektyvą pagal 2014–2020 m. daugiametę finansinę programą (toliau – DFP). Kaip ir 2012 m., buvo užbaigta įgyvendinti daug sutarčių (229), įskaitant daug dotacijų pagal ankstesniąsias schemas; 2013 m. pabaigoje liko neužbaigtos įgyvendinti 208 sutartys. Nauja veikla daugiausiai buvo vykdoma pasitelkus dotacijų kampanijas, kuriomis buvo remiamos MVĮ, pilietinės visuomenės organizacijos, mokyklos, kaimo vietovių ir bendruomenės plėtra. Dėl konkrečių veiklos aplinkybių sudėtinga rengti sektorių vystymo programas. Šis faktas ir tai, kad daugybėje sričių stinga su acquis suderintos sistemos, reiškia, kad vietos organizacinio veiksmingumo, išteklių valdymo ir planavimo problemas spręsti sunku, ir tuo ši programa pasižymėjo nuo pat jos pradžios ir ši problema ypač pasireiškia sprendžiant tvarumo klausimus. Komisija toliau vykdo užbaigtų projektų stebėseną, kad užtikrintų, pavyzdžiui, tinkamą techninę priežiūrą ir eksploataciją. Į tvarumo problemą buvo atkreiptas dėmesys ir 2012 m. Audito Rūmų specialiojoje ataskaitoje, ir 2013 m. programos vertinime. Kita bendra problema – kasmet kintantis finansavimas iš ES biudžeto maržų ir tai, kad pagalbos priemonė yra laikina, tačiau jos trukmė neapibrėžta. Ši problema trukdo planuoti ir kenkia tvarumui, tačiau į ją bus atsižvelgta 2014–2020 m. DFP. Viena konkreti problema, kuri 2013 m. ypač užaštrėjo, – vietos rangovų ieškiniai dėl sutarčių vietos „teismuose“; juos išnagrinėję, „teismai“ priėmė Komisijai nepalankius sprendimus, įskaitant draudimus, dėl kurių nebuvo galima reikalauti, kad vietos bankai įvykdytų garantijas. Padėtį kiek sušvelnino vietos teisės aktų pokyčiai, tačiau dar neaišku, ar vietos bankų garantijų apsauga yra tinkama. Be to, neatrodo, kad ši apsauga gali būti taikoma atgaline data, ir Komisija vis dar negali išgryninti kai kurių bankų garantijų. Dėl šios problemos atidėtas dotacijų sutarčių pasirašymas. 4.2. Pažanga pagal tikslus Bendrasis šios pagalbos programos tikslas – palengvinti Kipro susivienijimą skatinant Kipro turkų bendruomenės ekonominį vystymąsi, visų pirma ekonominę salos integraciją, abiejų bendruomenių tarpusavio ryšių bei ryšių su ES gerinimą ir pasirengimą taikyti acquis. 2013 m. veikla vykdyta visose šiose srityse. 4.2.1. 1 tikslas. Infrastruktūros vystymas ir restruktūrizavimas Energetikos sektoriuje visi projektai buvo sėkmingai užbaigti ir iki 2013 m. pabaigos buvo užbaigtos įgyvendinti su tuo susijusios sutartys, kurių bendra suma siekė 11,6 mln. EUR. 1,27 MW galingumo saulės elektrinė veikia gerai ir yra integruota į nuotolinio stebėjimo kontrolės sistemą. Komisija ir toliau vykdo paramos gavėjo veiklos stebėseną. Kurį laiką atidėliojus, beveik užbaigtas „naujos kartos tinklo“ telekomunikacijų įrangos bandymo etapas. Tikimasi, kad sistema pradės veikti pirmąjį 2014 m. pusmetį. Tačiau vis dar nepatenkintos sąlygos, reikalingos atskirti paslaugų teikimą nuo tinklo eksploatavimo, ir mažai tikėtina, kad 2014 m. sektorius bus visiškai liberalizuotas. Eismo saugos srityje pagal pagalbos programą buvo užbaigta projektų, kurių vertė siekė 2,4 mln. EUR. Paskutinės sutartys užbaigtos įgyvendinti 2013 m. Liepos mėn. užbaigti abiem bendruomenėms skirtų naujų nuotekų valymo įrenginių Mia Milijoje (Chaspolate) statybos darbai, kuriuos bendrai finansavo ES ir Nikosijos nuotekų taryba, ir šie įrenginiai perduoti naudoti. Statybos darbai vykdyti pagal Jungtinių Tautų vystymo programą. Abi savivaldybės pasirašė sutartį dėl šių įrenginių eksploatacijos ir techninės priežiūros. Vis dar lieka neišspręstų klausimų, susijusių su pakartotiniu išvalyto vandens naudojimu, įskaitant sugrąžinimą į vyriausybės kontroliuojamas teritorijas. Pranešimo apie defektus laikotarpis dėl Morfu (Giuzeljurto) nuotekų valymo įrenginių, perduotų naudoti 2012 m., pratęstas iki 2014 m., pirmiausia siekiant išspręsti kai kurias korozijos problemas. Pagalbos gavėjas jau turi eksploatacijos ir techninės priežiūros sutartį. Naujieji nuotekų valymo įrenginiai Famagustoje buvo perduoti naudoti spalio mėn., tačiau vis dar reikia išspręsti problemas, susijusias su dideliu įtekėjusio vandens druskingumu, kuris sukelia koroziją. Eksploataciją ir techninę priežiūrą finansuoja savivaldybė ir vykdo tas pats veiklos vykdytojas, kuris yra atsakingas už Morfu (Giuzeljurto) įrenginius. Famagustoje nutiestas 45 km ilgio vandentiekio ir 47 km ilgio kanalizacijos tinklas. Vis dėlto lieka nemažai trūkumų, ir naudojimui perduoti buvo tik vandentiekio tinklas ir septynios siurblinės. Šis projektas buvo labai užvilkintas ir gruodžio mėn. sutartis buvo nutraukta. 2013 m. pabaigoje vyko sutartyje nurodytas ginčų arbitražo procesas. 2012 m. pasibaigus vandens tiekimo ir nuotekų valymo gebėjimų stiprinimo programai, buvo vykdomas vertinimas ir surengtas seminaras, skirtas tolesnių veiksmų programai parengti. Todėl vandentiekio ir nuotekų sektoriaus srityje dirbti buvo sudėtinga – dėl korozijos, kurią sukelia didelis požeminio vandens druskingumas, problemų ir dėl prastų rangovo veiklos rezultatų. Komisija turėjo išplėsti savo dalyvavimą, kad užtikrintų, kad laikomasi jau perduotų naudoti nuotekų valymo įrenginių tvarios techninės priežiūros ir eksploatavimo reikalavimų. Aplinkos apsaugos srityje informavimo ir valdymo centrai keturiose specialiose aplinkos apsaugos teritorijose vis dar turi būti užbaigti po to, kai 2011 m. buvo nutraukta statybos sutartis. Pasirengimas užbaigti įrenginius buvo vykdomas sudarius susitarimą dėl indėlio su Jungtinių Tautų vystymo programa (toliau – JTVP). Vis dar reikalingi darbai natūraliai gamtinei aplinkai apsaugoti ir specialių aplinkos apsaugos teritorijų valdymo planams įdiegti. Komisija ir toliau Kipro turkų bendruomenei reiškia susirūpinimą dėl, pavyzdžiui, ekstensyvaus karjerų eksploatavimo Kirenijos kalnuose. Kalbant apie kietąsias atliekas, balandžio mėn. buvo išduoti galutiniai naudingumo sertifikatai naujam Kutsovenčio (Griungiorės) sąvartynui, o rugsėjo mėn. – Kato Dikomo (Ašahu Dikmeno) sąvartynui. Birželio mėn. surengtas praktinis seminaras, siekiant aptarti tolesnį dalyvavimą užbaigus infrastruktūrą ir kietųjų atliekų valdymo gebėjimų stiprinimo projektą. Atsižvelgta į 2012 m. sektoriaus poreikių vertinimą. 4.2.2. 2 tikslas. Socialinio ir ekonominio vystymosi skatinimas Techninė parama buvo teikiama ūkininkams ir kaimo plėtros sričių suinteresuotiesiems subjektams veterinarijos, gyvulininkystės, ligų likvidavimo, augalų sveikatos, pasėlių įvairinimo, ekologinio ūkininkavimo ir dotacijų įgyvendinimo paramos reikmėms. Buvo paskelbti konkursai paslaugoms gyvūnų ligų naikinimo srityje ir dėl gyvūninių šalutinių produktų naikinimo sistemos sukūrimo. Pagal trečiąjį kvietimą teikti paraiškas kaimo plėtros dotacijoms gauti 2013 m. buvo pasirašytos 39 sutartys, kurių vertė – apie 3 mln. EUR ir kuriomis siekiama didesnio konkurencingumo, įvairinimo ir tvarumo. Gegužės mėn. paskelbtas trečiasis kvietimas teikti paraiškas bendruomenės plėtros projektams kaimo vietovėse dotacijoms gauti (3 mln. EUR); sutartys turi būti pasirašytos 2014 m. Šio kvietimo teikti paraiškas tikslai yra padidinti gamtos ir nematerialaus kultūros paveldo turtų vertę, pagerinti bazines bendruomenių paslaugas ir sutvirtinti socialinę sanglaudą bei vietos valdymą kaimo vietovėse. Iš 37 dotacijų, skirtų pagal ankstesnes bendruomenės plėtros programas, keturios 2013 m. buvo jau baigtos, o 13 – tęsiamos. Kai kurie projektai, kuriems anksčiau buvo suteiktos dotacijos, vis dar vėluoja, o šis vėlavimas kyla dėl dotacijų gavėjų vėlavimo užbaigti infrastruktūros darbus. Pagal projektą Miesto ir vietos infrastruktūros modernizavimas, įgyvendintą bendradarbiaujant su Jungtinių Tautų vystymo programa, pagal antrąjį kvietimą teikti paraiškas dotacijai gauti 2012 m. skirta 17 nedidelių dotacijų; 2013 m. atitinkami projektai įgyvendinti kaimuose, kuriuose buvo vykdomi ES finansuoti atnaujinimo darbai, arba darbai, susiję su turgavietėmis Famagustoje ir Nikosijoje. Trečiasis kvietimas teikti paraiškas buvo paskelbtas 2013 m. birželio mėn., jis orientuotas į aplinkos ir kultūros paveldo Karpasijoje (Karpaze) išsaugojimą. Skirta 11 dotacijų. Švietimo sektoriuje pasirašyta dešimt dotacijų mokykloms sutarčių pagal 2012 m. paskelbtą kvietimą teikti paraiškas (tam skirta 700 000 EUR). Tarp paremtų projektų yra mokslo laboratorijų atnaujinimas, naujų mokymo metodų taikymas ikimokyklinio ugdymo įstaigose, taip pat projektai, kuriais remiami menai, ekologinis švietimas ir abiejų bendruomenių veikla. Pirmąjį 2013 m. pusmetį atliktas ES paramos švietimo sektoriui vertinimas ir poreikių vertinimas. 2012 m. užbaigus profesinio rengimo ir mokymo bei darbo rinkos (VETLAM) projektą ir jo vertinimą, buvo paskelbtas konkursas dėl projekto pratęsimo (VETLAM II), kuris apimtų profesinio rengimo ir mokymo (VET) sistemas, mokymąsi visą gyvenimą ir aktyvias darbo rinkos priemones. 2012 m. paskelbus 5 mln. EUR vertės kvietimą teikti paraiškas dotacijoms gauti, kuriuo teikiama parama MVĮ konkurencingumui, surengti mokymai galimiems paramos gavėjams ir išnagrinėtos 282 įmonių paraiškos. Dotacijų skyrimas atidėtas iki to laiko, kai bus gautas patvirtinimas dėl vietos bankų suteiktų garantijų saugumo. Labai aktyvi techninė pagalba ekonomikos sektoriui buvo pratęsta trimis mėnesiais iki 2013 m. rugsėjo mėn. ir per tuos metus buvo suteikta pagalba MVĮ strategijos ir e. strategijos klausimais, surengti mokymai verslo paramos organizacijoms, MVĮ, NVO, akademiniams centrams ir savivaldybėms verslumo, eksporto, mokslinių tyrimų ir technologinės plėtros, vietos amatų, Kipro istorijos ir kultūros, gamtos apsaugos, IT ir kitomis temomis. Teikiant techninę pagalbą ypač daug dėmesio skirta Karpazijos (Karpazo) regionui ir dviejų bendruomenių veiklai kaimuose. Taip pat buvo išleista nemažai verslo paramos leidinių. Rugsėjo mėn. įvyko baigiamasis renginys. Metų pabaigoje pradėtas rengti perdirbto maisto rinkos žemėlapis (angl. market mapping). Liepos mėn. surengtos apskritojo stalo diskusijos prekybos klausimais, taip pat suorganizuotas paramos teikėjų ir gavėjų forumas. Pasaulio bankas vykdo ekonominės pažangos stebėseną ir rengia specialistų ataskaitas per patikos fondą, kurio veikla pratęsta iki 2014 m. pabaigos. 4.2.3. 3 tikslas. Sutaikinimo skatinimas, pasitikėjimo stiprinimo priemonės ir parama pilietinei visuomenei Buvo tęsiama kartu su Jungtinių Tautų vystymo programa valdoma parama Dingusių asmenų komitetui (angl. Committee on Missing Persons, CMP). 2013 m. buvo iki šiol patys sėkmingiausi metai, per juos nustatyti 140 asmenys, jie buvo grąžinti į savo šeimas; bendras nuo 2006 m. nustatytų asmenų skaičius yra 477. 2013 m. leista vykti į pirmiau dėl Turkijos karinių pajėgų buvimo nepasiekiamą teritoriją. Gruodžio mėn. su JTVP pasirašytas šeštasis susitarimas dėl indėlio. Taip 2,6 mln. EUR prisidėta prie ES paramos CMP finansavimui. ES yra pagrindinė paramos CMP teikėja, visa ES parama šiam komitetui dabar siekia 12,1 mln. EUR. Siekiant toliau didinti dviejų bendruomenių tarpusavio pasitikėjimą, pagal naują susitarimą dėl indėlio skirta lėšų didesnio sąmoningumo ir informavimo veiklai. 2013 m. užbaigti visi likę projektai, finansuoti pagal ankstesnes tris programos „Veikli Kipro pilietinė visuomenė“ dotacijų schemas. Buvo vykdomas šios programos nuo 2007 m. išorės vertinimas, ir iš to išmoktos pamokos buvo įtrauktos į naują 2,5 mln. EUR dydžio dotacijų schemą, kuri pradėta rugsėjo mėn., siekiant sustiprinti pilietinių organizacijų vaidmenį demokratiniam įsipareigojimui Kipro turkų bendruomenėje ir Europos Sąjungoje. Dotacijos bus paskirtos 2014 m. Naująją dotacijų schemą parems techninės pagalbos sutartis didinti organizacijų pajėgumus. 2013 m. pasistūmėjo kultūros paveldo apsaugos darbai pagal dviejų bendruomenių Kultūros paveldo techninio komiteto programą – buvo užbaigti Melandrinos bažnyčios, Pranašo Elijo (gr. Profitis Elias) bažnyčios, Švč. Mergelės Marijos (gr. Panagia) bažnyčios ir Denijos mečetės projektai. Su Kipro turkų rangovų boikotu susijusios problemos išspręstos tų metų pradžioje. Surengti vizitai vietoje ir baigiamieji renginiai, padidintas programos matomumas, pabrėžiant kultūros paveldo atkūrimo svarbą kaip dviejų bendruomenių susitaikymo priemonę. Pasirašytas antrasis susitarimas dėl indėlio su JTVP dėl papildomų 2 mln. EUR. Šis įvykis paminėtas renginiu, kuris įvyko lapkričio mėn. Jame dalyvavo Kipro valdžios atstovai ir Kultūros paveldo techninio komiteto nariai. 4.2.4. 4 tikslas. Kipro turkų bendruomenės priartinimas prie ES 2012 m. atlikus vertinimą, išplėstas ypač vertinamos stipendijų programos mastas. 2013–2014 m. m. skirta 181 stipendija pirmosios studijų pakopos ir podiplominių studijų studentams, mokytojams, mokslininkams ir specialistams. Pagal šią programą taip pat siūlomos stipendijos trumpalaikiams profesinio mokymo kursams ir stažuotėms. Todėl 2013 m. programa pasiekė didžiausią mastą nuo 2007 m., kai ši studentams skirta programa pradėta vykdyti. Nagrinėta galimybė stipendijų programą pavesti valdyti tam tikrai organizacijai; su Britų Taryba dviem metams (2014–2016 m.) pasirašytas įgaliojimo susitarimas. Pasibaigus šiam laikotarpiui, susitarimas bus persvarstytas. 2013 m. baigtas pirmasis informacinio punkto projektas. Konkursas dėl naujo informacinio punkto paskelbtas 2014 m. Šio projekto tikslas – informuoti visuomenę apie ES politiką ir pagalbos programą. Veiklos kryptys apims daugybę Kipro turkų bendruomenei skirtų seminarų, konferencijų, praktinių seminarų ir renginių matomumui didinti. 4.2.5. 5 ir 6 tikslai. Kipro turkų bendruomenės rengimas priimti ir įgyvendinti acquis Komisijos techninės pagalbos informacijos mainų programa (TAIEX) padedama Kipro turkų bendruomenei pasirengti įgyvendinti ES acquis, kai bus išspręsta Kipro problema. 2013 m. daugiausiai dėmesio skirta 13 pagrindinių acquis sričių: laisvam kapitalo judėjimui, viešiesiems pirkimams, bendrovių teisei, konkurencijos politikai, finansinėms paslaugoms, žemės ūkiui ir kaimo plėtrai, maisto saugai, veterinarijos ir fitosanitarijos politikai, kelių transportui, statistikai, socialinei politikai ir užimtumui, aplinkai, vartotojų ir sveikatos apsaugai, finansų kontrolei. Taip pat darbai buvo vykdomi trijose naujesnėse – laisvo prekių judėjimo, intelektinės nuosavybės teisių ir profesinės kvalifikacijos tarpusavio pripažinimo – srityse. 2013 m. ES valstybių narių ekspertai atliko 456 veiksmus – be kita ko, mokymus, praktinius seminarus, pažintinius vizitus ir teisės ekspertų konsultacijas. Kipro turkų bendruomenės pasirengimas ateityje įdiegti acquis vis dar yra ribotas. Po vasario mėn. nebuvo vykdomi TAIEX veiksmai statistikos srityje. Tačiau Kipro turkų bendruomenė ėmėsi veiksmų gyvūnų gerovės, aplinkosaugos ir draudimo srityse. Komisija surengė TAIEX suinteresuotųjų subjektų susitikimus Briuselyje 2013 m. sausio ir rugsėjo mėn., siekdama prižiūrėti bendrą TAIEX įgyvendinimą. Toliau buvo remiama prekyba per žaliąją liniją (Reglamentas Nr. 866/2004). ES valstybių narių ekspertai vykdė reguliarius bulvių ir citrusinių vaisių gaminių fitosanitarinius tyrimus. Vietos medaus tyrimai parodė, kad ir toliau laikomasi Komisijos sprendimo 2007/330 reikalavimų, susijusių su gyvūninės kilmės produktų judėjimu. Nepriklausomi ekspertai parengė atnaujintą sąrašą laivų, kurių laimikiu galima prekiauti abipus žaliosios linijos, jei jie atitinka tame sprendime nustatytus reikalavimus. 4.3. Finansinis vykdymas (sutartys ir mokėjimai) 4.3.1. Sutarčių sudarymas Visų 2013 m. įsipareigojimų suma sudarė 19,7 mln. EUR, ji yra mažesnė už tų metų plataus užmojo prognozes. Dotacijų susitarimą dėl 5 mln. EUR pagal MVĮ programą (2011 m. asignavimas) pasirašyti bus įmanoma tik tada, kai bus tinkamai išspręstas klausimas dėl vietos bankų garantijų padėties. 4.3.2. Mokėjimai Palyginti su metų prognozėmis, 2013 m. mokėjimų rezultatai buvo geresni nei ankstesniais dvejais metais (18,5 mln. EUR, įvykdyta 76 proc. metų prognozės). Mokėjimams ypač didelės įtakos turėjo tebesitęsiančios problemos dėl perdavimo ir galutinio mokėjimo už telekomunikacijų įrangą kliūčių ir dėl dotacijų išankstinio finansavimo užvilkinimo (kaimo vietovių plėtros ir MVĮ programų atvejais). 4.4. Stebėsena Komisija yra tiesiogiai atsakinga už daugelio projektų įgyvendinimą (centralizuotas valdymas). Komisijos darbuotojai vykdo įvairius priežiūros veiksmus – rengia patikras ir susitikimus vietoje, organizuoja valdymo komitetus. Specialus Programos valdymo skyrius vykdo dotacijų kaimams, MVĮ ir kaimo vietovių įmonėms įgyvendinimo stebėseną ir dotacijų gavėjams teikia pagalbą. TAIEX veikla stebima pasitelkiant daugiau negu 20 projektų valdymo grupių, taip pat per kas pusmetį pagal stebėsenos mechanizmą rengiamus posėdžius. TAIEX logistika stebima pasitelkiant elektroninę TAIEX valdymo sistemą. Kuriamas sistemingesnis stebėsenos ir rezultatų fiksavimo procesas. 4.5. Auditas ir kontrolė 2013 m. Komisija atliko bendrojo valdymo auditą, kad įvertintų Plėtros generalinio direktorato vidaus kontrolės sistemas. Tam reikėjo pagerinti stebėseną vietoje (žr. 4.4 punktą). Išankstinių dotacijų kampanijų finansinės stebėsenos ir audito programa baigta vykdyti 2012 m. Nauja audito programa planuojama 2014 m., kai neseniai pradėtos dotacijų programos taps pakankamai išvystytos. Komisija ir toliau reagavo į 2012 m. Audito Rūmų vykdyto audito rekomendacijas. 2014–2020 m. daugiametėje finansinėje programoje pateikiamos rekomendacijos dėl daugiametės finansavimo perspektyvos. Pagal naujus Tarnybos nuostatus nuo 2014 m. bus galima pailginti darbuotojų darbo sutarčių trukmę. 4.6. Vertinimas 2013 m. vykdytas didelio masto programos vertinimas. Buvo nustatyta, kad programavimas yra „apskritai geras“, tačiau buvo pateikta rekomendacijų dėl rodiklių atrankos, rizikos valdymo, stebėsenos ir turkų bendruomenės įtraukimo į planavimą. Taip pat buvo atlikti sektorių vertinimai: 1) peržiūrėta pažanga kietųjų atliekų tvarkymo srityje ir parengtas veiksmų prioritetų sąrašas; 2) vertinant paramą švietimo sektoriui nurodytas menkas mėginimų vykdyti sektoriaus reformas poveikis dėl menko vietos suinteresuotųjų subjektų dalyvavimo; tačiau dotacijų mokykloms programos buvo priimtos palankiai; 3) vertinant ES finansuojamą paramą pilietinei visuomenei nustatytas poreikis labiau stiprinti gebėjimus; 4) pradėtas TAIEX ir vandens tiekimo / atliekų tvarkymo gebėjimų stiprinimo programos vertinimas, jo ataskaitos bus baigtos 2014 m. 4.7. Informavimas, viešinimas ir matomumas 2013 m. įvykdyti 49 matomumo didinimo veiksmai, įskaitant su projektais susijusius renginius, parodas ir ceremonijas, informavimo apie dotacijas sesijas, mokymus apie projektus, taip pat kaimo vietovėse vykdomų projektų inauguraciją. Ypač dėmesio verti įvykiai buvo Švč. Mergelės Marijos (gr. Panagia) bažnyčios Trachonyje (Demirchane) konservavimo projekto užbaigimas gruodžio mėn. ir tolesnio kultūros paveldo apsaugos programos etapo pradžia lapkričio mėn.; renginiai, skirti bendruomenės stipendijų ir kaimo plėtros programos dotacijų gavėjams. Balandžio ir gruodžio mėn. surengti ES valstybių narių atstovų informaciniai susitikimai ir projektų vizitai. Komisijos atstovybė Kipre išplatino pranešimus spaudai apie Kipro turkų bendruomenei skirtą pagalbos programą. 4.8. Konsultacijos su Kipro Respublikos vyriausybe Rengti reguliarūs susitikimai su Kipro Respublikos vyriausybės atstovais, visų pirma tais atvejais, kai į salą vizito atvykdavo vyresnieji Komisijos pareigūnai. Komisija toliau tikisi vyriausybės bendradarbiavimo, kad būtų galima patvirtinti teises į nuosavybę, ir reguliariai susitinka su nuolatinės atstovybės Briuselyje atstovais. 5. Išvados Dėl veiklos sąlygų šiaurinėje salos dalyje sunku daryti pažangą siekiant pagrindinio reglamento tikslo – palengvinti Kipro susivienijimą skatinant ekonominį vystymąsi. Kipro problema bus išspręsta vykstant politiniam procesui, tačiau ES pagalbos programa bus ypač reikšminga spartinant ekonominę ir socialinę integraciją. Nepaisant sudėtingų sąlygų Kipro šiaurinėje dalyje, dabar jau matyti rimtų laimėjimų, grindžiamų anksčiau baigtais projektais, kurie nėra aprašyti šioje 2013 m. ataskaitoje. Taip pat įrodyta nuoseklaus požiūrio vertė, nes kai kurie projektai dabar, praėjus keleriems įgyvendinimo metams, tampa veiksmingesni ir našesni. Prie šios tendencijos turėtų prisidėti stabilesnė perspektyva, kurią suteikia 2014–2020 m. DFP. Ir 2012 m. Audito Rūmų vykdyto audito, ir 2013 m. programos vertinimo bendros išvados buvo teigiamos, nors vis dar tęsiasi mokymosi procesas. Kai kuriose srityse vis dar sudėtinga sėkmingai įgyvendinti visapusišką intervenciją, problemų vis dar kyla dėl ilgalaikio tvarumo, nes menki paramos gavėjų pajėgumai ir vietos išteklių stygius riboja Kipro turkų bendruomenės įsipareigojimą ir turi įtakos projektų tvarumui. Vis dėlto Komisija negali atsiriboti nuo darbų tokiose srityse, nes dauguma jų yra kertiniai acquis akmenys ir yra labai svarbūs ES piliečių ekonominei ir socialinei gerovei. 2013 m. buvo metas, kai anksčiau įvardyta rizika, ypač susijusi su sutarčių apsauga ir bankų garantijomis, sukėlė rimtų problemų ir įgyvendinant kai kuriuos projektus lėmė vėlavimus. Tai turėjo neigiamos įtakos paramos įsisavinimo gebėjimams. Komisija turi pareigą ne tik stebėti ir kontroliuoti rizikos lygį, bet ir užtikrinti, kad skirtos lėšos būtų visiškai įsisavinamos vykdant veiklą, susijusią su neabejotinai egzistuojančiomis socialinėmis ir ekonomikos problemomis. Padėtis vis dar sudėtinga dėl infrastruktūros ir pagrindinės įrangos, tačiau tais atvejais, kai šie projektai buvo įgyvendinti sėkmingai, jie buvo gerai matomi ir tai buvo svarbūs laimėjimai. Net ne taip gerai matomi anksčiau įvykdyti projektai, pavyzdžiui, atnaujinti vandentiekio tinklai, gerokai pagerino kasdieninį gyvenimą. [1] OL L 65, 2006 3 7, p. 5. [2] Komisijos sprendimas C(2013)7969. [3] Specialioji ataskaita Nr. 6/2012 http://www.eca.europa.eu/Lists/ECADocuments/SR12_06/SR12_06_LT.PDF